Turvapaikkabisnes: Jopa 2000 tarjousta vastaanottokeskuksiksi

toimitus

Kiinteistönomistajat ympäri Suomen ovat tarjonneet hanakasti tilojaan uusiksi vastaanottokeskuksiksi.

Maahanmuuttoviraston arvion mukaan tarjouksia on tullut noin 2000. Näistä vain pieni osa on johtanut sopimuksiin.

Uusia vastaanottokeskuksia ja ns. hätämajoituksia on kesän ja syksyn aikana perustettu reilut 100.

–Tarjotut tilat ovat olleet monenlaisia. Myös lämmitettyä teollisuushallia on tarjottu, kerrotaan Maahanmuuttovirastosta.

Lämmitettyä teollisuushalliakin on tarjottu."

–Noin puolet tarjotuista kiinteistöistä on ollut majoituskäyttöön soveltuvia, noin puolet lähtökohtaisesti taas ei ole soveltunut majoituskäyttöön.

Vastaanottokeskusten perustaminen on kuumentanut tunteita, ja kärjistyneimmillään keskuksia vastaan on hyökätty polttopulloin.

Majoitustilojen sisällä on tapahtunut erilaisia väkivaltarikoksia, joissa myös poliisin turvallisuus on vaarantunut.

Kunnat ja poliisi ovat kertoneet vaikeuksisa pysyä keskusten perustamisen perässä, ja joissakin tapauksissa uusista tiloista on saatu lukea tiedotusvälineistä.

–Tavallisesti valtuutamme ylläpitäjän informoimaan muita toimijoita, kuten kuntaa, pelastus- ja paloviranomaisia sekä paikallispoliisia. Tämä tulee tehdä niin pian kun on selvää, että suunnitelmat vastaanottokeskuksen perustamiseksi etenevät, Maahanmuuttovirastosta kerrotaan.

Sisäministeri Petteri Orpo (kok.) sanoi tällä viikolla, että osa jo perustetuista tiloista voidaan ajaa alas turvallisuussyistä. Toimintoja siirretään paikkoihin, joihin poliisilla on nopeampi pääsy.

Maahanmuuttoviraston mukaan uusien vastaanottotilojen etsiminen jatkuu koko ajan.

Virasto myönsi syksyllä, että alkukiireessä kiinteistöjen omistajien taustoihin ei ehditty kiinnittää riittävää huomiota. Nyt arviointi tehdään entistä tarkemmin.

–Nopealla aikataululla on pantu pystyyn hätämajoitustiloja, joita voidaan purkaa, jos tilat eivät sovellu vastaanottotoiminnan jatkamiseen. Jos ne soveltuvat, voidaan hätämajoitus muuttaa vastaanottokeskukseksi.

Kiinteistönomistajat eivät yleensä ylläpidä vastaanottotoimintaa, vaan siitä vastaavat muun muassa SPR, kunnat, seurakunnat sekä yritykset, kuten Luona oy, Pihlajalinna ja Metsätähti

–Se, kuinka paljon uusia keskuksia täytyy avata tulevina viikkoina ja kuukausina, riippuu siitä, miten paljon turvapaikanhakijoita Suomeen tulee.